CELEX: 32015R0531
Language: lv
Date: 2014-11-24 00:00:00
Title: Komisijas Deleģētā regula (ES) 2015/531 ( 2014. gada 24. novembris ), ar ko papildina Eiropas Parlamenta un Padomes Regulu (ES) Nr. 508/2014, nosakot izmaksas, par kurām ir tiesības pretendēt uz Eiropas Jūrlietu un zivsaimniecības fonda atbalstu zvejnieku higiēnas, veselības, drošības un darba apstākļu uzlabošanai, jūras bioloģiskās daudzveidības un ekosistēmu aizsardzībai un atjaunošanai, klimata pārmaiņu mazināšanai un zvejas kuģu energoefektivitātes palielināšanai

31.3.2015   
            
            
               LV
            
            
               Eiropas Savienības Oficiālais Vēstnesis
            
            
               L 86/1
            
         KOMISIJAS DELEĢĒTĀ REGULA (ES) 2015/531
   (2014. gada 24. novembris),
   ar ko papildina Eiropas Parlamenta un Padomes Regulu (ES) Nr. 508/2014, nosakot izmaksas, par kurām ir tiesības pretendēt uz Eiropas Jūrlietu un zivsaimniecības fonda atbalstu zvejnieku higiēnas, veselības, drošības un darba apstākļu uzlabošanai, jūras bioloģiskās daudzveidības un ekosistēmu aizsardzībai un atjaunošanai, klimata pārmaiņu mazināšanai un zvejas kuģu energoefektivitātes palielināšanai
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 15. maija Regulu (ES) Nr. 508/2014 par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 (1), un jo īpaši tās 32. panta 4. punktu, 40. panta 4. punktu un 41. panta 10. punktu,
   tā kā:
   
               (1)
            
            
               Saskaņā ar Regulu (ES) Nr. 508/2014 Komisija ir pilnvarota pieņemt īpašus noteikumus par tiesībām pretendēt uz atbalstu par izmaksām, kas saistītas ar jūras bioloģiskās daudzveidības un ekosistēmu aizsardzības un atjaunošanas darbībām ilgtspējīgu zvejas darbību satvarā, par tiesībām pretendēt uz atbalstu par izmaksām, kas saistītas ar darbībām, kuru mērķis ir mazināt klimata pārmaiņas un palielināt zvejas kuģu energoefektivitāti, un par tiesībām pretendēt uz atbalstu par darbībām, kuru mērķis ir zvejnieku higiēnas, veselības, drošības un darba apstākļu uzlabošana.
            
         
               (2)
            
            
               Visi šīs regulas noteikumi attiecas uz aspektiem, kas saistīti ar tiesībām pretendēt uz atbalstu par izmaksām vai darbībām, un divi no tiem attiecas uz darbībām, kas saistītas ar ieguldījumiem kuģos. Turklāt visi šie pasākumi ietekmē veidu, kādā tiek veiktas zvejas darbības. Tāpēc šie noteikumi ir cieši saistīti. Lai nodrošinātu minēto noteikumu saskaņotību un darītu tos viegli pārskatāmus un vienkopus pieejamus visiem Savienības iedzīvotājiem, minētie noteikumi būtu jāpieņem vienā aktā.
            
         
               (3)
            
            
               Zvejnieka darbs joprojām ir viens no bīstamākajiem arodiem Savienībā, un uz mazapjoma zvejas kuģiem notiek ievērojams skaits negadījumu. Tāpēc Padomes Direktīvās 93/103/EK (2) un 92/29/EEK (3) ir noteikts drošības un veselības prasību minimums, kas ir jāpiemēro darbā uz zvejas kuģiem un jātransponē valsts tiesību aktos. Regulā (ES) Nr. 508/2014 ir paredzēts finansēt konkrētus ieguldījumus zvejnieku higiēnas, veselības, drošības un darba apstākļu uzlabošanā, ja šie ieguldījumi pārsniedz Savienības un valsts tiesību aktos noteiktās prasības. Tāpēc ir jāprecizē, kādas izmaksas, kas saistītas ar šādiem konkrētiem ieguldījumiem, tostarp ieguldījumiem mācībās par veselības jautājumiem un informēšanas kampaņās, var finansēt saskaņā ar Regulu (ES) Nr. 508/2014.
            
         
               (4)
            
            
               Iegādājoties un uzstādot kuģos aprīkojumu, kas paredzēts, lai samazinātu piesārņotāju vai siltumnīcefekta gāzu emisiju un palielinātu zvejas kuģu energoefektivitāti, var palīdzēt sasniegt klimata pārmaiņu mazināšanas mērķus. Efektīvas kuģu ekspluatācijas rezultātā var panākt arī ievērojamu enerģijas patēriņa samazinājumu. Regulas (ES) Nr. 508/2014 41. panta 1. punkta a) apakšpunktā paredzēts finansēt tādus ieguldījumus aprīkojumā vai kuģos, kuru mērķis ir samazināt piesārņotāju vai siltumnīcefekta gāzu emisiju un palielināt zvejas kuģu energoefektivitāti, kā arī ieguldījumus zvejas rīkos, ja tādējādi netiek mazināta minēto zvejas rīku selektivitāte, un atbalstīt energoefektivitātes auditus un sistēmas. Tāpēc ir jāprecizē, kādas izmaksas var finansēt no EJZF, lai veicinātu minēto mērķu sasniegšanu.
            
         
               (5)
            
            
               Būtu jāprecizē arī izmaksas, kas saistītas ar jūras bioloģiskās daudzveidības un ekosistēmu aizsardzības un atjaunošanas darbībām un kompensācijas režīmiem ilgtspējīgu zvejas darbību satvarā. Veicot šīs darbības, būtu jāievēro zaļās infrastruktūras pamatprincipi, kas noteikti Komisijas paziņojumā (4) par zaļo infrastruktūru (5) un var ievērojamā mērā palīdzēt rezultatīvi īstenot rīcībpolitikas, kuras tiecas savus mērķus daļēji vai pilnībā sasniegt ar dabā balstītiem risinājumiem.
            
         
               (6)
            
            
               Atbalsttiesīgajām izmaksām, kas saistītas ar Regulas (ES) Nr. 508/2014 32. pantā, 40. panta 1. punktā un 41. panta 1. punkta a) apakšpunktā minētajām darbībām, ir jāatbilst nosacījumiem, kas izklāstīti tās 11. pantā, kurā noteikts, ka uz EJZF atbalstu nevar pretendēt par darbībām, kas palielina kuģa zvejas kapacitāti, vai par aprīkojumu, kas palielina kuģa spēju atrast zivis. Lai ieguldījumi, par kuriem ir tiesības pretendēt uz atbalstu saskaņā ar šo regulu, nezaudētu stimulējošo ietekmi, izmaksas, kas saistītas ar jebkuras aprīkojuma daļas plānotu vai profilaktisku apkopi, kas uztur ierīci darba kārtībā, būtu jāizslēdz no EJZF finansējuma saņemšanas.
            
         
               (7)
            
            
               Tā kā periods, kurā darbības var pretendēt uz EJZF finansējumu, sākās 2014. gada 1. janvārī, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī, lai varētu raiti piemērot šajā regulā paredzētos pasākumus, jo īpaši attiecībā uz izmaksu atbalsttiesīgumu, un lai dalībvalstis varētu sagatavot un īstenot darbības programmas, kas saistītas ar EJZF,
            
         IR PIEŅĒMUSI ŠO REGULU.
   I NODAĻA
   
      VISPĀRĪGI NOTEIKUMI
   
   1. pants
   Priekšmets
   Šajā regulā ir noteikti:
   
               a)
            
            
               darbību veidi, par kuriem ir tiesības pretendēt uz EJZF atbalstu zvejnieku higiēnas, veselības, drošības un darba apstākļu uzlabošanai;
            
         
               b)
            
            
               izmaksas, par kurām ir tiesības pretendēt uz EJZF atbalstu jūras bioloģiskās daudzveidības un ekosistēmu aizsardzībai un atjaunošanai un kompensācijas režīmiem ilgtspējīgu zvejas darbību satvarā;
            
         
               c)
            
            
               izmaksas, par kurām ir tiesības pretendēt uz EJZF atbalstu zvejas kuģu energoefektivitātes palielināšanai un klimata pārmaiņu ietekmes mazināšanai.
            
         II NODAĻA
   
      KOPĪGI NOTEIKUMI
   
   2. pants
   Neattiecināmās izmaksas
   1.   Par izmaksām saistībā ar jebkuras aprīkojuma daļas plānotu vai profilaktisku apkopi, kas uztur ierīci darba kārtībā, nav tiesību pretendēt uz EJZF atbalstu, pamatojoties uz šo regulu.
   2.   Tiesības pretendēt uz EJZF atbalstu ir tikai par tām izmaksām, kas ir nepieciešamas šajā regulā norādīto priekšmetu uzstādīšanai un tieši saistītas ar to uzstādīšanu.
   III NODAĻA
   
      IZMAKSAS, KAS SAISTĪTAS AR ZVEJNIEKU HIGIĒNAS, VESELĪBAS, DROŠĪBAS UN DARBA APSTĀKĻU UZLABOŠANU
   
   3. pants
   Atbalsttiesīgās darbības drošības jomā
   Attiecībā uz darbībām, ko veic ar mērķi uzlabot zvejnieku drošību uz zvejas kuģiem saskaņā ar Regulas (ES) Nr. 508/2014 32. pantu, uz EJZF atbalstu ir tiesības pretendēt par šādu priekšmetu iegādi un attiecīgā gadījumā uzstādīšanu:
   
               a)
            
            
               glābšanas plosti;
            
         
               b)
            
            
               hidrostatiskās atvienošanas ierīces glābšanas plostiem;
            
         
               c)
            
            
               personas vietu norādošās bākas, piemēram, briesmu vietu norādošā radiobāka, ko var iestrādāt zvejnieku glābšanas vestēs un darba apģērbā;
            
         
               d)
            
            
               individuālie peldamības līdzekļi, jo īpaši hidrotērpi un tērpi izdzīvošanai ekstremālos apstākļos, glābšanas riņķi un glābšanas vestes;
            
         
               e)
            
            
               briesmu signālugunis;
            
         
               f)
            
            
               līnmetēji;
            
         
               g)
            
            
               pār bortu pārkritušu cilvēku glābšanas līdzekļi;
            
         
               h)
            
            
               ugunsdrošības aprīkojums, piemēram, ugunsdzēšamie aparāti, ugunsizturīgas segas, uguns un dūmu detektori, elpošanas aparāti;
            
         
               i)
            
            
               ugunsdrošas durvis;
            
         
               j)
            
            
               degvielas tvertņu slēgvārsti;
            
         
               k)
            
            
               gāzes detektori un gāzes noplūdes brīdinājuma sistēmas;
            
         
               l)
            
            
               sateces ūdeņu sūkņi un tilpņu signalizācija;
            
         
               m)
            
            
               radiosakaru un satelītsakaru aprīkojums;
            
         
               n)
            
            
               ūdensnecaurlaidīgas lūkas un durvis;
            
         
               o)
            
            
               mehānismu aizsargierīces, piemēram, vinčas vai tīkla spoles;
            
         
               p)
            
            
               trapi un piekļuves kāpnes;
            
         
               q)
            
            
               meklēšanas, klāja vai avārijas apgaismojums;
            
         
               r)
            
            
               atvienošanas mehānismi gadījumiem, kad zvejas rīki aizķeras aiz zemūdens šķēršļa;
            
         
               s)
            
            
               novērošanas kameras un monitori;
            
         
               t)
            
            
               aprīkojums un elementi, kas vajadzīgi drošības uzlabošanai uz klāja.
            
         4. pants
   Atbalsttiesīgas darbības veselības jomā
   Attiecībā uz darbībām vai aprīkojuma nodrošināšanu, ko veic ar mērķi uzlabot zvejnieku veselības apstākļus uz zvejas kuģiem saskaņā ar Regulas (ES) Nr. 508/2014 32. pantu, uz finansējumu ir tiesības pretendēt par šādām darbībām:
   
               a)
            
            
               pirmās palīdzības komplektu iegāde un izvietošana;
            
         
               b)
            
            
               neatliekamai ārstēšanai uz kuģa paredzētu zāļu un ierīču iegāde;
            
         
               c)
            
            
               telemedicīnas, tostarp e-tehnoloģiju, aprīkojuma un medicīniskās attēlveidošanas tehnoloģiju, nodrošināšana attālinātām konsultācijām no kuģa;
            
         
               d)
            
            
               veselības uzlabošanai uz kuģa paredzētu norādījumu un rokasgrāmatu nodrošināšana;
            
         
               e)
            
            
               veselības uzlabošanai uz kuģa paredzētas informēšanas kampaņas.
            
         5. pants
   Atbalsttiesīgas darbības higiēnas jomā
   Attiecībā uz darbībām vai aprīkojuma nodrošināšanu, ko veic ar mērķi uzlabot zvejnieku higiēnas apstākļus uz zvejas kuģiem saskaņā ar Regulas (ES) Nr. 508/2014 32. pantu, uz atbalstu ir tiesības pretendēt par šādu priekšmetu iegādi un attiecīgā gadījumā uzstādīšanu:
   
               a)
            
            
               sanitārās labierīcības, piemēram, tualetes un mazgāšanās telpas;
            
         
               b)
            
            
               kambīzes un pārtikas noliktavu aprīkojums;
            
         
               c)
            
            
               dzeramā ūdens attīrīšanas ierīces;
            
         
               d)
            
            
               tīrīšanas aprīkojums sanitāro apstākļu nodrošināšanai uz kuģa;
            
         
               e)
            
            
               norādījumi un rokasgrāmatas, tostarp programmatūras rīki, higiēnas uzlabošanai uz kuģa.
            
         6. pants
   Atbalsttiesīgas darbības darba apstākļu jomā
   Attiecībā uz darbībām vai aprīkojuma nodrošināšanu, ko veic ar mērķi uzlabot darba apstākļus uz zvejas kuģiem saskaņā ar Regulas (ES) Nr. 508/2014 32. pantu, uz atbalstu ir tiesības pretendēt par šādu priekšmetu iegādi un attiecīgā gadījumā uzstādīšanu:
   
               a)
            
            
               klāja margas;
            
         
               b)
            
            
               segtas klāja konstrukcijas un kajīšu modernizācija, lai nodrošinātu aizsardzību pret nelabvēlīgiem laikapstākļiem;
            
         
               c)
            
            
               aprīkojums, kas paredzēts kajīšu drošības uzlabošanai un kuģa komandas koptelpu ierīkošanai;
            
         
               d)
            
            
               aprīkojums, kas paredzēts, lai atvieglotu smagumu celšanu ar rokām, izņemot mehānismus, kas tieši saistīti ar zvejas darbībām, piemēram, vinčas;
            
         
               e)
            
            
               pretslīdes krāsa un gumijas paklāji;
            
         
               f)
            
            
               trokšņa, siltuma vai aukstuma izolācijas aprīkojums un ventilācijas uzlabošanas aprīkojums;
            
         
               g)
            
            
               darba apģērbs un drošības aprīkojums, piemēram, ūdensnecaurlaidīgi aizsargzābaki, acu un elpošanas aizsarglīdzekļi, aizsargcimdi un ķiveres, vai aizsargaprīkojums pret krišanu;
            
         
               h)
            
            
               avārijas un drošības brīdinājuma zīmes;
            
         
               i)
            
            
               riska analīze un novērtējums, lai identificētu riskus zvejniekiem ostās vai kuģošanas laikā un veiktu pasākumus risku novēršanai vai mazināšanai;
            
         
               j)
            
            
               norādījumi un rokasgrāmatas par darba apstākļu uzlabošanu uz kuģa.
            
         IV NODAĻA
   
      IZMAKSAS, KAS SAISTĪTAS AR JŪRAS BIOLOĢISKĀS DAUDZVEIDĪBAS UN EKOSISTĒMU AIZSARDZĪBU UN ATJAUNOŠANU ILGTSPĒJĪGU ZVEJAS DARBĪBU SATVARĀ
   
   7. pants
   Atbalsttiesīgas izmaksas, kas saistītas ar zvejnieku veiktu atkritumu savākšanu
   Attiecībā uz darbībām, kas saistītas ar zvejnieku veiktu atkritumu savākšanu jūrā, kā minēts Regulas (ES) Nr. 508/2014 40. panta 1. punkta a) apakšpunktā, uz atbalstu ir tiesības pretendēt par izmaksām, kas saistītas ar šādām darbībām:
   
               a)
            
            
               pazaudētu zvejas rīku savākšana jūrā, jo īpaši tādēļ, lai izskaustu “rēgu zveju”;
            
         
               b)
            
            
               piesārņojuma savākšanai un uzglabāšanai paredzēta aprīkojuma iegāde un attiecīgā gadījumā uzstādīšana uz kuģa;
            
         
               c)
            
            
               atkritumu savākšanas shēmu izveide, tostarp finansiālu stimulu nodrošināšana iesaistītajiem zvejniekiem;
            
         
               d)
            
            
               piesārņojuma savākšanai un otrreizējai izmantošanai zvejas ostās paredzēta aprīkojuma iegāde un attiecīgā gadījumā uzstādīšana;
            
         
               e)
            
            
               komunikācijas, informēšanas, izpratnes veidošanas kampaņas, kas rosina zvejniekus un citas ieinteresētās personas piedalīties projektos, kuru mērķis ir pazaudētu zvejas rīku savākšana;
            
         
               f)
            
            
               zvejnieku un ostas darbinieku apmācība.
            
         8. pants
   Atbalsttiesīgas izmaksas, kas saistītas ar objektiem, kuri paredzēti jūras dzīvnieku un augu valsts aizsardzībai un spēcināšanai
   1.   Attiecībā uz darbībām, kas saistītas ar stacionāru vai pārvietojamu objektu būvniecību, uzstādīšanu vai modernizēšanu saskaņā ar Regulas (ES) Nr. 508/2014 40. panta 1. punkta b) apakšpunktu, uz atbalstu ir tiesības pretendēt par izmaksām, kas saistītas ar šādām darbībām:
   
               a)
            
            
               jūras teritoriju aizsardzībai pret tralēšanu paredzētu objektu iegāde un attiecīgā gadījumā uzstādīšana;
            
         
               b)
            
            
               degradētu jūras ekosistēmu atjaunošanai paredzētu objektu iegāde un attiecīgā gadījumā uzstādīšana;
            
         
               c)
            
            
               izmaksas, kas saistītas ar sagatavošanas darbiem, piemēram, izpēti, zinātniskiem pētījumiem vai novērtējumiem;
            
         
               d)
            
            
               tālākajos reģionos – izmaksas, kas saistītas ar noenkurotu zivju pievilināšanas ierīču iegādi un attiecīgā gadījumā uzstādīšanu, ja šādas ierīces veicina ilgtspējīgu un selektīvu zveju saskaņā ar Regulas (ES) Nr. 508/2014 38. panta 2. punktu.
            
         2.   Attiecībā uz 1. punktā minētajām darbībām atbalstu nevar saņemt par šādām izmaksām:
   
               a)
            
            
               izmaksas par nogremdēšanai un mākslīgu rifu izveidošanai paredzētu kuģu iegādi;
            
         
               b)
            
            
               izmaksas, kas saistītas ar zivju pievilināšanas ierīču būvi un uzturēšanu, izņemot izmaksas, kas minētas 1. punkta d) apakšpunktā.
            
         9. pants
   Atbalsttiesīgas izmaksas, kas saistītas ar jūras bioloģisko resursu labākas pārvaldības vai saglabāšanas veicināšanu
   1.   Attiecībā uz darbībām, kuru mērķis ir jūras bioloģisko resursu labāka pārvaldība vai saglabāšana, kā minēts Regulas (ES) Nr. 508/2014 40. panta 1. punkta c) apakšpunktā, un kuras atbilst minētās regulas 38. pantam, uz atbalstu ir tiesības pretendēt par izmaksām, kas saistītas ar šādu priekšmetu iegādi un attiecīgā gadījumā uzstādīšanu:
   
               a)
            
            
               apaļie āķi;
            
         
               b)
            
            
               akustiskās atbaidīšanas ierīces pie zvejas rīkiem;
            
         
               c)
            
            
               ierīces bruņurupuču izkļūšanai no zvejas rīka (turtle excluder device, TED);
            
         
               d)
            
            
               slokšņu virtenes;
            
         
               e)
            
            
               citi rīki vai ierīces, kas efektīvi novērš aizsargājamo sugu īpatņu nejaušu nozveju.
            
         2.   Turklāt ir tiesības pretendēt uz atbalstu par izmaksām, kas saistītas ar šādām darbībām un projektiem:
   
               a)
            
            
               zvejnieku apmācība par jūras bioloģisko resursu labāku pārvaldību vai saglabāšanu;
            
         
               b)
            
            
               projekti, kuros galvenā uzmanība tiek pievērsta piekrastes biotopiem, kas ir nozīmīgi zivīm, putniem un citiem organismiem;
            
         
               c)
            
            
               uz atbalstu var pretendēt arī projekti, kuros galvenā uzmanība pievērsta zivju reprodukcijai nozīmīgām teritorijām, piemēram, piekrastes mitrājiem.
            
         3.   Attiecībā uz esošo zvejas rīku aizstāšanu ar mazietekmējošiem zvejas rīkiem uz atbalstu var pretendēt par izmaksām, kas saistītas ar zivju murdu un krātiņveida lamatu, džiga aprīkojuma un rokas āķu rindu iegādi.
   10. pants
   Atbalsttiesīgas izmaksas, kas saistītas ar aizsardzības un pārvaldības plānu sagatavošanu ar zvejniecību saistītu darbību jomā
   Attiecībā uz darbībām, kuras veic, lai sagatavotu aizsardzības un pārvaldības plānus ar zvejniecību saistītu darbību jomā, kā minēts Regulas (ES) Nr. 508/2014 40. panta 1. punkta d) apakšpunktā, uz atbalstu ir tiesības pretendēt par izmaksām, kas saistītas ar šādām darbībām:
   
               a)
            
            
               pētījumu veikšana, jo īpaši sugu un biotopu monitoringa un novērošanas jomā, ietverot kartēšanu, un riska pārvaldība;
            
         
               b)
            
            
               zvejas darbību un zvejas intensitātes, kā arī ar aizsargājamām sugām un biotopiem radušās mijiedarbības kartēšana;
            
         
               c)
            
            
               apspriešanās ar ieinteresētajām personām pārvaldības plānu sagatavošanas posmā;
            
         
               d)
            
            
               noslodzes un ietekmes indikatoru izstrāde un piemērošana un saglabāšanās stāvokļa novērtējumu veikšana;
            
         
               e)
            
            
               mācības, kas paredzētas zvejniekiem un citām personām, kuras strādā par aizsargājamo jūras teritoriju (AJT) pārvaldību atbildīgajās iestādēs vai šo iestāžu uzdevumā, un kas attiecas uz aizsardzības un pārvaldības plānu sagatavošanu ar zvejniecību saistītu darbību jomā;
            
         
               f)
            
            
               AJT robežu noteikšana;
            
         
               g)
            
            
               uzraudzība, tostarp uzraudzībā iesaistīto darbinieku algas;
            
         
               h)
            
            
               ar AJT saistītu popularizēšanas un izpratnes veidošanas pasākumu veikšana;
            
         
               i)
            
            
               tās ietekmes novērtēšana, ko pārvaldības plāni rada uz Natura 2000 teritorijām un uz zvejas apgabaliem, kurus iespaido pārvaldības plāni.
            
         11. pants
   Atbalsttiesīgas izmaksas, kas saistītas ar Natura 2000 teritoriju un aizsargājamo jūras teritoriju pārvaldību, atjaunošanu un monitoringu
   Attiecībā uz darbībām, kas saistītas ar Natura 2000 teritoriju un aizsargājamo jūras teritoriju pārvaldību, atjaunošanu un monitoringu un intensificētiem informatīviem pasākumiem vides jomā, kā minēts Regulas (ES) Nr. 508/2014 40. panta 1. punkta e), f) un g) apakšpunktā, uz atbalstu ir tiesības pretendēt par izmaksām, kas saistītas ar šādām darbībām:
   
               a)
            
            
               apspriešanās ar ieinteresētajām personām pārvaldības plānu sagatavošanas posmā;
            
         
               b)
            
            
               noslodzes/ietekmes indikatoru izstrāde un piemērošana un saglabāšanās stāvokļa novērtējumi;
            
         
               c)
            
            
               
                  Natura 2000 teritoriju un AJT uzraudzība;
            
         
               d)
            
            
               mācības, kas paredzētas personām, kuras strādā par Natura 2000 teritoriju un AJT pārvaldību atbildīgajās iestādēs vai šo iestāžu uzdevumā;
            
         
               e)
            
            
               zvejniekiem paredzētas mācības par jūras ekosistēmu saglabāšanu un atjaunošanu un par saistītām alternatīvām darbībām, piemēram, ekotūrismu Natura 2000 teritorijās un AJT;
            
         
               f)
            
            
               zvejas darbību kartēšana un tās intensitātes uzraudzība, zvejas mijiedarbības ar aizsargājamajām sugām, piemēram, roņiem, jūras bruņrupučiem, delfīniem, jūras putniem, reģistrēšana;
            
         
               g)
            
            
               atbalsts zvejniecības pārvaldības pasākumu izstrādei Natura 2000 teritorijās un AJT, piemēram, ietekmes novērtējuma pētījumi un riska novērtējums, tostarp darbības, kas veicina to saskaņotības uzlabošanu;
            
         
               h)
            
            
               atbalsts intensificētiem informatīviem pasākumiem vides jomā par jūras bioloģiskās daudzveidības aizsardzību un atjaunošanu (ar zvejnieku iesaistīšanos);
            
         
               i)
            
            
               
                  Natura 2000 teritoriju un AJT pārvaldītāju sadarbība un kontaktu veidošana.
            
         12. pants
   Atbalsttiesīgas izmaksas, kas saistītas ar līdzdalību citās darbībās, kuru mērķis ir uzturēt un uzlabot bioloģisko daudzveidību un ekosistēmu pakalpojumus
   1.   Attiecībā uz darbībām, kas saistītas ar līdzdalību citās darbībās, kuru mērķis ir uzturēt un uzlabot bioloģisko daudzveidību un ekosistēmu pakalpojumus, kā minēts Regulas (ES) Nr. 508/2014 40. panta 1. punkta i) apakšpunktā, uz atbalstu ir tiesības pretendēt par izmaksām, kas saistītas ar šādām darbībām:
   
               a)
            
            
               izmaksas, kas saistītas ar shēmām, kurās testē novatoriskus monitoringa paņēmienus, jo īpaši:
               
                           i)
                        
                        
                           attālās elektroniskās novērošanas sistēmas, piemēram, CCTV, kas paredzētas aizsargājamo sugu īpatņu nejaušas nozvejas monitoringam un reģistrēšanai;
                        
                     
                           ii)
                        
                        
                           tādu okeanogrāfisko datu kā temperatūras, sāļuma, planktona, aļģu ziedēšanas vai duļķainības reģistrēšanu;
                        
                     
                           iii)
                        
                        
                           invazīvu svešzemju sugu (ISS) kartēšanu;
                        
                     
                           iv)
                        
                        
                           ISS izplatības ierobežošanai un kontrolei paredzētas darbības, tostarp pētījumus;
                        
                     
         
               b)
            
            
               finansiāli stimuli uzstādīt kuģos automātiskās reģistrācijas ierīces, kas paredzētas tādu okeanogrāfisko datu kā temperatūras, sāļuma, planktona, aļģu ziedēšanas vai duļķainības monitoringam un reģistrēšanai;
            
         
               c)
            
            
               komerciālās zvejas kuģu fraktēšana vides novērošanai par darbībai samērīgu tarifu;
            
         
               d)
            
            
               izmaksas par citām zinātniskām darbībām, kas saistītas ar jūras un piekrastes ekosistēmu un to pakalpojumu kartēšanu un novērtēšanu.
            
         2.   Attiecībā uz darbībām, kuru mērķis ir īpašu jūras un piekrastes biotopu atjaunošana ilgtspējīgu zivju krājumu nodrošināšanai, kā minēts Regulas (ES) Nr. 508/2014 40. panta 1. punkta i) apakšpunktā, uz atbalstu ir tiesības pretendēt par šādām darbībām:
   
               a)
            
            
               darbības, kas mazina fizikālo un ķīmisko piesārņojumu;
            
         
               b)
            
            
               darbības, kas mazina cita veida fizikālo noslodzi, tostarp antropogēnu zemūdens troksni, kurš negatīvi ietekmē bioloģisko daudzveidību;
            
         
               c)
            
            
               pozitīvi saglabāšanas pasākumi, kuru mērķis ir aizsargāt un saglabāt augus un dzīvniekus, tostarp reintroducēt vietējās sugas vai palielināt to populāciju, un Komisijas paziņojumā par zaļo infrastruktūru (6) minēto zaļās infrastruktūras principu piemērošana;
            
         
               d)
            
            
               darbības ar mērķi novērst, ierobežot vai izskaust ISS.
            
         V NODAĻA
   
      IZMAKSAS, KAS SAISTĪTAS AR ENERGOEFEKTIVITĀTES VEICINĀŠANU UN KLIMATA PĀRMAIŅU MAZINĀŠANU
   
   13. pants
   Atbalsttiesīgas izmaksas, kas saistītas ar kuģa korpusa hidrodinamiku
   1.   Attiecībā uz darbībām, kuru mērķis ir uzlabot kuģa korpusa hidrodinamiku saskaņā ar Regulas (ES) Nr. 508/2014 41. panta 1. punkta a) apakšpunktu, uz atbalstu ir tiesības pretendēt par izmaksām, kas saistītas ar šādām darbībām:
   
               a)
            
            
               ieguldījumi kuģa stabilitātes mehānismos, piemēram, ķimeņķīļos un bulba priekšgalos, kas uzlabo kuģa noturību un stabilitāti;
            
         
               b)
            
            
               izmaksas, kas saistītas ar netoksisku pretapaugšanas līdzekļu, piemēram, vara pārklājuma, izmantošanu berzes mazināšanai;
            
         
               c)
            
            
               izmaksas, kas saistītas ar stūres mehānismu, piemēram, stūres mehānisma vadības sistēmas un vairākas stūres, lai samazinātu stūrēšanas intensitāti atkarībā no laika un jūras apstākļiem;
            
         
               d)
            
            
               tilpņu pārbaude, ko veic, lai apzinātu hidrodinamikas uzlabošanas iespējas.
            
         2.   Par izmaksām, kas saistītas ar parastu korpusa apkopi, nav tiesību saņemt finansējumu saskaņā ar šo pantu.
   14. pants
   Atbalsttiesīgas izmaksas, kas saistītas ar kuģa dzinējspēka sistēmas uzlabošanu
   Attiecībā uz darbībām, kuru mērķis ir uzlabot kuģa dzinējspēka sistēmu saskaņā ar Regulas (ES) Nr. 508/2014 41. panta 1. punkta a) apakšpunktu, uz atbalstu ir tiesības pretendēt par izmaksām, kas saistītas ar šādu priekšmetu iegādi un attiecīgā gadījumā uzstādīšanu:
   
               a)
            
            
               energoefektīvas dzenskrūves, arī dzenvārpstas;
            
         
               b)
            
            
               katalizatori;
            
         
               c)
            
            
               energoefektīvi ģeneratori, piemēram, tādi, kuros izmanto ūdeņradi vai dabasgāzi;
            
         
               d)
            
            
               elementi, kas izmanto atjaunojamos energoresursus, piemēram, buras, pūķi, vēja rotori, turbīnas vai saules paneļi;
            
         
               e)
            
            
               priekšgala dzinekļi;
            
         
               f)
            
            
               dzinēju pārveide, ko veic, lai varētu izmantot biodegvielas;
            
         
               g)
            
            
               ekonometri, degvielas pārvaldības sistēmas un monitoringa sistēmas;
            
         
               h)
            
            
               ieguldījumi sprauslās, kas uzlabo dzinējspēka sistēmu.
            
         15. pants
   Atbalsttiesīgas izmaksas, kas saistītas ar ieguldījumiem zvejas rīkos un aprīkojumā
   Attiecībā uz ieguldījumiem zvejas rīkos un aprīkojumā, kā minēts Regulas (ES) Nr. 508/2014 41. panta 1. punkta a) apakšpunktā, uz atbalstu ir tiesības pretendēt par izmaksām, kas saistītas ar šādām darbībām:
   
               a)
            
            
               velkamu zvejas rīku aizstāšana ar alternatīviem zvejas rīkiem;
            
         
               b)
            
            
               velkamu zvejas rīku modifikācijas;
            
         
               c)
            
            
               ieguldījumi velkamu zvejas rīku monitoringa aprīkojumā.
            
         16. pants
   Atbalsttiesīgas izmaksas, kas saistītas ar ieguldījumiem, kuru mērķis ir elektroenerģijas vai siltumenerģijas patēriņa samazināšana
   Attiecībā uz ieguldījumiem, kuru mērķis ir elektroenerģijas vai siltumenerģijas patēriņa samazināšana saskaņā ar Regulas (ES) Nr. 508/2014 41. panta 1. punkta a) apakšpunktu, uz atbalstu ir tiesības pretendēt par šādām izmaksām:
   
               a)
            
            
               ieguldījumi, kas paredzēti par 18 m īsāku zvejas kuģu dzesēšanas, saldēšanas vai izolācijas sistēmu uzlabošanai;
            
         
               b)
            
            
               ieguldījumi, kas paredzēti, lai veicinātu kuģī saražotās siltumenerģijas otrreizēju izmantošanu, proti, siltuma reģenerāciju un atkārtotu izmantošanu citām palīgdarbībām uz kuģa.
            
         VI NODAĻA
   
      NOBEIGUMA NOTEIKUMI
   
   17. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 24. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 149, 20.5.2014., 1. lpp.
   
   
      (2)  Padomes 1993. gada 23. novembra Direktīva 93/103/EK par drošības un veselības prasību minimumu darbā uz zvejas kuģiem (trīspadsmitā individuālā direktīva Direktīvas 89/391/EEK 16. panta 1. punkta nozīmē) (OV L 307, 13.12.1993., 1. lpp.).
   
      (3)  Padomes 1992. gada 31. marta Direktīva 92/29/EEK par minimālajām drošības un veselības aizsardzības prasībām medicīniskās palīdzības uzlabošanai uz kuģiem (OV L 113, 30.4.1992., 19. lpp.).
   
      (4)  Komisijas paziņojums “Zaļā infrastruktūra (ZI) – Eiropas dabas kapitāla pilnveide”, Brisele, COM(2013) 249 final, 6.5.2013.
   
      (5)  Zaļā infrastruktūra ir stratēģiski plānots pilnīgi vai daļēji dabisku teritoriju tīkls kombinācijā ar citiem vides objektiem, kas ir izveidots un tiek pārvaldīts, lai sniegtu plašu ekosistēmas pakalpojumu klāstu. Tā ietver zaļās zonas (vai zilās attiecībā uz ūdens ekosistēmām) un citus fiziskus elementus sauszemes (tostarp piekrastes) un jūras teritorijās.
   
      (6)  Komisijas paziņojums “Zaļā infrastruktūra (ZI) – Eiropas dabas kapitāla pilnveide”, Brisele, COM(2013) 249 final, 6.5.2013.